Il-Kunsill estenda l-mandat tal-Missjoni ta' taħriġ militari tal-UE, EUTM Somalia, sal-31 ta' Diċembru 2020 u laħaq qbil dwar baġit ta' Euro 22.9 miljun għall-perijodu mill-1 ta' Jannar 2019 sal-31 ta' Diċembru 2020. Il-Kunsill adatta kemxejn il-mandat eżistenti tal-missjoni li jipprovdi konsulenza militari fil-livell strateġiku u politiku lill-awtoritajiet Somali u li jikkontribwixxi għall-iżvilupp tal- kapaċità proprja ta' taħriġ tal-Armata Nazzjonali Somala (SNA) bil-ħsieb li jgħaddi l-attivitajiet ta' taħriġ lill-unitajiet tattiċi ladarba l-kundizzjonijiet jintlaħqu. Il-missjoni tkompli tappoġġa t-taħriġ organizzat mis-Somalja u pprovdut mis-Somalja . Tappoġġa wkoll atturi oħra fit-twettiq tal-mandati rispettivi tagħhom fil-qasam tas-sigurtà u tad-difiża fis-Somalja. EUTM Somalia ngħatat bidu f'Diċembru 2010 biex tipprovdi konsulenza u mentoraġġ militari fil-livell strateġiku u politiku lill-istituzzjonijiet tad-difiża Somali. Il-missjoni tiffoka fuq mentoraġġ speċifiku, konsulenza, taħriġ u tisħiħ ta' kapaċitajiet imfassla apposta sabiex tikkontribwixxi għall-iżvilupp tal-Armata Nazzjonali Somala, b'enfasi fuq il-kisba ta' sigurtà effettiva u sostenibbli fil-pajjiż. EUTM Somalia ilha bbażata f'Mogadishu mill-2014. Għandha tim ta' aktar minn 200 membru tal-persunal u hija mmexxija fuq il-post mill-Brigadier Ġeneral Matteo Spreafico (Italja). EUTM Somalia hija parti mill-approċċ komprensiv tal-UE għas-Somalja, li jinkludi sforzi diplomatiċi, appoġġ għall-iżvilupp, għajnuna umanitarja kif ukoll impenn għas-sigurtà. Hija tinkludi żewġ missjonijiet komplementari taħt il-Politika ta' Sigurtà u ta' Difiża Komuni tal-UE: Operazzjoni ATALANTA ta' EUNAVFOR li tikkontribwixxi għall-ġlieda kontra l-piraterija 'l barra mix-xtut tas-Somalja u EUCAP Somalia għall-iżvilupp ta' kapaċitajiet ta' sigurtà marittima fil-Qarn tal-Afrika u fl-Oċean Indjan tal-Punent. Sit web ta' EUTM Somalia Skeda informattiva dwar EUTM Somalia Delegazzjoni tal-UE għas-Somalja